પ્રતિનિધિ દ્વારા અમદાવાદ,તા.૧૮રાજયના આદિજાતિ અને મહિલા બાળ વિકાસ તેમ જ વન અને પર્યાવરણ મંત્રી તરીકેનો હવાલો સંભાળતાં માંગરોળના ધારાસભ્ય ગણપત વેસ્તાભાઇ વસાવા વિરૂધ્ધ સુરત જિલ્લાના ઉમરપાડા તાલુકાના ગામ વાડીના જ વતની અને પૂર્વ સનદી અધિકારી જગતસિંહ એલ.વસાવાએ ગણપત વસાવા વિરૂધ્ધ અપ્રમાણસર મિલકત અને ભ્રષ્ટાચારના ગંભીર આરોપ લગાવી મંત્રી વસાવા તથા અન્યો સામે પ્રિવેન્શન ઓફ કરપ્શન એકટ-૧૯૮૮ની કલમ- ૧૩(ઇ), ૧૩(૨) હેઠળ ગુનો દાખલ કરવા અને સમગ્ર મામલામાં ન્યાયિક તપાસ કરવા ઉગ્ર માંગણી કરી છે. મંત્રી વસાવા વિરૂધ્ધ તેમની ફરિયાદ પરત્વે ખુદ એસીબીના ડાયરેકટરને નિર્ણય લેવા ગુજરાત હાઇકોર્ટે હુકમ કર્યો હોવાછતાં તેનું સરકાર કે એસીબી સત્તાવાળાઓ દ્વારા પાલન કરાયું નહી હોવાથી ફરી હાઇકોર્ટના દ્વાર ખખડાવવાની ચીમકી પણ જગતસિંહ વસાવાએ ઉચ્ચારી હતી. જો કે, પૂર્વ સનદી અધિકારી દ્વારા રાજયના વન અને પર્યાવરણ મંત્રી ગણપત વસાવા વિરૂધ્ધના ભ્રષ્ટાચારના આરોપોને લઇ ફરી એકવાર ગુજરાતના રાજકારણમાં ભારે ચકચાર મચી ગઇ છે.